**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS SPORTO IR LAISVALAIKIO KOMPLEKSO STATYBOS, VALDYMO IR NAUDOJIMO PERDAVIMO PAGAL KONCESIJOS SUTARTĮ“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant, kad Klaipėdos miesto savivaldybės taryba pritartų Klaipėdos sporto ir laisvalaikio komplekso (toliau Sporto kompleksas) statybos, valdymo ir naudojimo perdavimui privačiam partneriui pagal koncesijos sutartį ir pavestų savivaldybės administracijai vykdyti privataus partnerio atrankos procedūrą pagal LR Koncesijų įstatymą, Viešojo ir privataus sektorių partnerystės projektų rengimo ir įgyvendinimo taisykles, patvirtintas Lietuvos Respublikos Vyriausybės 2009 m. lapkričio 11 d. nutarimu Nr. 1480 bei kitus teisės aktus.

**2. Projekto rengimo priežastys ir kuo remiantis parengtas sprendimo projektas.**

Atsižvelgiant į esamą sporto infrastruktūrą bei vis didėjantį poreikį bei potencialų sporto paslaugų vartotojų skaičių Klaipėdos mieste daroma išvada, jog esama sporto infrastruktūra yra nepakankama patenkinti kylančią paklausą. Taip pat poreikį atitinkančios ir kokybiškų paslaugų teikimo poreikius tenkinančios infrastruktūros, kurioje galėtų būti vykdoma sporto ir aktyvaus laisvalaikio paslaugų plėtra šiuo metu Klaipėdos mieste nėra. Klaipėdos miesto savivaldybės administracija, įvertinusi mieste esančias sporto bazes bei atskirų sporto šakų sporto bazių poreikį, organizavo investicinio projekto parengimo procedūras dėl naujo sporto ir laisvalaikio komplekso statybos.

Savivaldybės administracijos užsakymu UAB „Peritus“ parengė Sporto komplekso investicijų projektą (toliau Projektas). Atlikta Projekto įgyvendinimo VPSP būdų analizė atskleidė, jog koncesijos ir VžPP modeliai šiam Projektui įgyvendini yra tinkami, Projekto įgyvendinimo modelį siūloma pasirinkti priklausomai nuo finansinės analizės rezultatų. Finansinė Projekto rodiklių analizė parodo, jog Projektą tikslinga įgyvendinti koncesijos būdu. Savivaldybės planuojamas mokėti koncesijos mokestis privačiam partneriui realiąja verte siektų 18 883 790 Eur per 23 metus, t. y. per vienerius metus apie 821 034,35 Eur.

Sporto komplekse planuojama įrengti:

- dvi rankinio, salės futbolo, teniso, tinklinio, badmintono, krepšinio transformuojamas erdves;

- dvi ledo ritulio, dailiojo čiuožimo, greitojo čiuožimo aikštes;

- penkias skvošo aikštes;

- dvi akmenslydžio aikštes;

- komercines, administracines patalpas.

Sporto komplekse bus kultivuojamos šios sporto šakos: ledo ritulys, dailusis čiuožimas, greitasis čiuožimas, rankinis, salės futbolas, lauko tenisas, badmintonas, tinklinis, krepšinis, skvošas, akmenslydis, kovos menai ir t.t.

Vadovaujantis Viešojo ir privataus sektorių partnerystės projektų rengimo ir įgyvendinimo taisyklių, patvirtintų Lietuvos Respublikos Vyriausybės 2009 m. lapkričio 11 d. nutarimu Nr. 1480 (toliau Taisyklės), 28 punktu, sprendimą dėl savivaldybės įgyvendinamo koncesijos projekto tikslingumo priima Savivaldybės taryba. Tarybai priėmus nurodytą sprendimą savivaldybės administracija ne vėliau kaip per 180 dienų nuo tokio sprendimo priėmimo pradeda vykdyti pirkimus, reikalingus partnerystės projektui įgyvendinti.

Taisyklių 20 punkte yra pateikiami duomenys, kurie turi būti nurodyti Savivaldybės tarybos sprendimo projekte dėl koncesijos tikslingumo.

Koncesijos projekto tikslas – padidinti sporto (neformalaus ugdymo) ir aktyvaus laisvalaikio paslaugų prieinamumą Klaipėdos mieste sukuriant tam reikiamą infrastruktūrą.

Partnerystės projekto įgyvendinimui privačiam partneriui (koncesininkui) būtų perduotas savivaldybei priklausantis nekilnojamasis turtas, esantis Ryšininkų g. 11, Klaipėdoje. Tai yra buvusios II-os vandenvietės teritorijoje esantis turtas, kuris įgyvendinant projektą būtų rekonstruojamas arba nugriautas.

Taikant koncesijos modelį savivaldybė suteiktų leidimą koncesininkui vykdyti Sporto komplekso projektavimo ir statybos darbus bei valdyti ir naudoti naujai sukurtą infrastruktūrą bei teikti viešąsias paslaugas kultūros, sporto, laisvalaikio srityse ir gauti iš tokios veiklos pajamas. Didžioji dalis pajamų gaunama iš trečiųjų asmenų. Sporto komplekso koncesijos atveju koncesininkas didžiąją dalį pajamų gautų iš lankytojų, prisiimtų įsipareigojimą investuoti į Sporto komplekso projektavimo ir statybos darbus. Savivaldybė mokėtų nustatytą koncesijos mokestį. Savivaldybė galėtų naudotis Sporto kompleksu miesto reikmėms.

**3. Kokių rezultatų laukiama.**

Priėmus šį Savivaldybės tarybos sprendimą būtų sudaryta galimybė vykdyti Sporto komplekso statybos, valdymo ir naudojimo perdavimo pagal koncesijos sutartį konkurso procedūras.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Savivaldybės planuojamas mokėti koncesijos mokestis privačiam partneriui realiąja verte siektų 18 883 790 Eur per 23 metus, t. y. per vienerius metus apie 821 034,35 Eur.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – sudaroma galimybė vykdyti Sporto komplekso statybos, valdymo ir naudojimo perdavimo pagal koncesijos sutartį konkurso procedūras.

Teikiame svarstyti šį sprendimo projektą.

PRIDEDAMA:

1. Centrinės projektų valdymo agentūros išvada dėl projekto socialinės ir ekonominės naudos, 18 lapų;

2. Partnerystės klausimynas, 19 lapų;

3. Investicinis projektas, 88 lapai.

Turto skyriaus vedėjas Edvardas Simokaitis